text: Vort kolde klima er guf for harddisk-bjergene
  10 juli 2017 kl. 16.19
  Grøn energi trækker. Gode faciliteter ligeså. Men det køligere klima er guf for datacentrene, som har problemer med varme.
  Danmark, Sverige og Island har tiltrukket de gigantiske data-centre fra de verdensomspændende virksomheder. Og når de placerer et center i Aabenraa, er det, fordi de store haller med bjerge af harddiske skal køles.
  - Datacentres største problem er varme. For datacentre er i virkeligheden kæmpestore haller fyldt med servere – harddiske, siger Adam Lebech, branchedirektør fra Dansk Industri, til Ritzau.
   - De bliver enormt varme. Så det store problem er, hvordan man får kølet dem ned, så de ikke brænder sammen, siger han.
  Det betyder, at der ikke skal bruges så meget energi til at køle luften af. Og overskudsvarmen kan udnyttes til boliger.
  Produktionen af grøn energi spiller også ind, når giganterne skal placere deres centre: De er nogle af de mest energislugende virksomheder, der findes, og det pynter på CO2-regnskabet.
  